SMERNICA RADY 2006/138/ES
z 19. decembra 2006,
ktorou sa mení a dopĺňa smernica 2006/112/ES o spoločnomsystéme dane z pridanej hodnoty pokiaľ ideo uplatňovanie úpravy dane z pridanej hodnotyna služby rozhlasového a televízneho vysielaniaa na určité elektronicky poskytované služby
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 93,
so zreteľom na návrh Komisie,
so zreteľom na stanovisko Európskeho parlamentu,
so zreteľom na stanovisko Európskeho hospodárskeho a sociálneho výboru,
keďže:
(1)
Dočasná úprava dane z pridanej hodnoty smernice 77/388/EHS (1) uplatniteľná na služby rozhlasového a televízneho vysielania a určité služby dodávané elektronicky bola predĺžená do 31. decembra 2006 smernicou Rady 2006/58/ES z 27. júna 2006, ktorou sa mení a dopĺňa smernica Rady 2002/38/ES, pokiaľ ide o obdobie uplatňovania úprav týkajúcich sa dane z pridanej hodnoty vzhľadom na služby rozhlasového a televízneho vysielania a určité elektronicky poskytované služby (2).
(2)
Zatiaľ nebolo možné prijať ustanovenia týkajúce sa miesta poskytovania služieb a všeobecnejšieho elektronického mechanizmu. Vzhľadom k tomu, že sa nezmenila právna situácia, ani skutočnosti odôvodňujúce predĺženie platnosti do 31. decembra 2006, a s cieľom zabrániť tomu, aby dočasne chýbala úprava dane z pridanej hodnoty uplatňovaná na služby rozhlasového a televízneho vysielania a na určité elektronicky poskytované služby, uvedená úprava by sa mala ďalej uplatňovať až do 31. decembra 2008.
(3)
Smernica Rady 2006/112/ES z 28. novembra 2006 o spoločnom systéme dane z pridanej hodnoty, ktorá prepracovala smernicu 77/388/EHS, by sa mala preto zodpovedajúcim spôsobom zmeniť a doplniť.
(4)
Vzhľadom na naliehavosť tejto záležitosti a s cieľom vyhnúť sa právnej medzere je nevyhnutné udeliť výnimku zo šesťtýždňovej lehoty uvedenej v bode I odseku 3 Protokolu o úlohe národných parlamentov v Európskej únii, ktorý tvorí prílohu k Zmluve o Európskej únii a zmluvám o založení Európskych spoločenstiev,
PRIJALA TÚTO SMERNICU:
Článok 1
Smernica 2006/112/ES sa týmto mení a dopĺňa takto:
1.
Článok 56 ods. 3 sa nahrádza takto:
„3. Ustanovenia odseku 1 písm. j) a k) a odseku 2 sa uplatňujú do 31. decembra 2008.“
2.
Článok 57 ods. 2 sa nahrádza takto:
„2. Ustanovenia odseku 1 sa uplatňujú do 31. decembra 2008.“
3.
Článok 59 ods. 2 sa nahrádza takto:
„2. Členské štáty do 31. decembra 2008 uplatňujú článok 58 písm. b) na služby rozhlasového a televízneho vysielania uvedené v článku 56 ods. 1 písm. j) poskytované zdaniteľnou osobou, ktorá má zriadené sídlo svojej ekonomickej činnosti alebo stálu prevádzkareň, odkiaľ sa služby poskytujú, mimo Spoločenstva, alebo ak takéto sídlo ekonomickej činnosti alebo stála prevádzkareň neexistujú, ktorá má trvalé bydlisko alebo sa obvykle zdržiava mimo Spoločenstva, nezdaniteľným osobám, ktoré sú usadené v členskom štáte alebo ktoré majú trvalé bydlisko alebo sa obvykle zdržiavajú v členskom štáte.“
4.
Článok 357 sa nahrádza takto:
„Článok 357
Ustanovenia tejto kapitoly sa uplatňujú do 31. decembra 2008.“
Článok 2
Transpozícia
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou s účinnosťou od 1. januára 2007. Komisii bezodkladne oznámia znenie týchto ustanovení.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dňom jej uverejnenia v Úradnom vestníku Európskej únie.
Uplatňuje sa od 1. januára 2007.
Článok 4
Táto smernica je určená členským štátom.
V Bruseli 19. decembra 2006